
			CAPÍTULO 1

			CAPTURA DE PANTALLA

			A sombra do dragón esvarou pola pantalla de plasma para escurecer os puntiños que sinalaban a posición duns obxectos voadores no radar. Así, se algún dos axentes do servizo de vixilancia que naquel intre traballaban na Comandancia da Garda Civil observase o fenómeno paranormal, pensaría que se trataba dun fallo técnico.

			Mais coincidiu que a aquelas horas da noite, xa ben entrada a madrugada, o operador de garda se erguera do seu posto para ir buscar un café á máquina. Aleixo entretívose uns minutos máis do previsto, porque se lle atascara a capsuliña do expreso e todo o líquido vertera por fóra da cunca. Daquela, entre que o técnico da Garda Civil limpara os rastros da desfeita, fixera outro café e regresara ao seu posto, a sombra do dragón puido cumprir a súa misión. Non conviña que ninguén se decatase do que estaba a acontecer na costa.

			—Uau! Isto de voar a rentes dos cantís é alucinante –berrou o primeiro dos mutantes en pousarse no penedo.

			A un cento de metros da rocha elixida polos dragalianos para a súa aterraxe, apoiada na defensa do vehículo todo terreo que utilizaran para desprazarse ata aquel lugar, Iria observou como as ás do seu compañeiro se repregaban sobre si mesmas ata desaparecer baixo a pel das costas. Cortiñas, xa habituado ao exercicio na súa condición humana, amosaba un corpo ben musculado. As escamas do seu rostro escintilaron á luz da lúa antes de esvaecerse.

			Completada a metamorfose, o policía vestiu a roupa deportiva que levaba aquela noite, descendeu a rocha dun chouto e achegouse ao coche en dúas alancadas.

			—Estás tolo ou que? –reprendeuno Iria en canto chegou ao seu carón–. Como se che ocorre voar dese xeito temerario? Cando dás eses saltos de morte ao baleiro… Algunha vez pensas o exemplo que estás a dar aos rapaces que te acompañan?!

			O dragaliano fixou a ollada nos outros dous dragóns que agora sobrevoaban os cantís, dispostos a aterrar na mesma rocha na que el viña de facelo coa única guía do luar.

			—Eles xa son maiorciños para coidarse sós… E ti non terías vertixe se te animases a voar comigo –retouna cun sorriso pillabán–. Isto é como andar en patíns ou en bicicleta, unha simple cuestión de equilibrio.

			A muller mutante disimulou o malestar que lle producía o comentario do seu compañeiro. Cortiñas podía elevarse sobre o chan con toda a naturalidade do mundo, ben fose de día ou de noite, como se levase toda a vida sucando os ceos. Ela, incapaz de subirse a unha cadeira para cambiar unha lámpada, mareábase só de pensalo.

			Cando o dragón que levaba dentro tomaba os mandos do seu cerebro, aqueles temores desaparecían. Pero, por moitos poderes máxicos que lle conferise a mutación, ela prefería ser humana.

			—Que falades de andar en bicicleta? –berrou alguén ás súas costas–. Isto mola moito máis!

			Iria fixou a ollada no rapaz que nese intre se materializou ao seu carón. Hadrián repregou as ás e, nun visto e non visto, o seu corpo recuperou o habitual aspecto humano.

			—A mochila que che deu a miña nai coas provisións está no maleteiro? –quixo saber o mozo mentres se vestía–. Voar déixame adoecido da fame. Se neste intre me poñedes diante unha boa grellada, iades ver! Uns anacos de costela, uns chourizos…

			No horizonte, un claro da lúa desvelou a presenza dun terceiro dragón camuflado na choiva de estrelas. Nese intre, como se obedecese un sinal, o ser alado planou sobre os cantís para descender sobre o penedo. En canto pousou as poutas sobre o chan, aquel ser imposible tamén recobrou o aspecto humano.

			—Como se che ocorre falar de comida sen rematar aínda as prácticas de voo? –reprochou Brais, molesto co comentario do seu competidor–. Costela á grella, chouriciños… E que máis queres?

			Hadrián ignorou o seu rival e achegouse á traseira do vehículo. A primeira lei non escrita dos dragalianos era manter os dragóns afastados da carne, así que Iria non lles ofrecería un festín tan suculento aquela noite. Por prudencia, os mutantes habían de agardar polo menos dúas horas dende que se reencarnaban en humanos.

			—Velaquí tedes o voso almorzo –a muller repartiu entre os tres un bo feixe de barriñas enerxéticas de chocolate e cereais–. E bulide, que xa se está a facer tarde para regresar á vila.

			Aquelas eran as provisións máis doadas de mercar sen levantar sospeitas, aínda que os dragalianos as consumisen en cantidades industriais. Carme, a nai de Hadrián, convertérase nunha experta en localizar ofertas nos distintos centros comerciais e hipermercados en vinte quilómetros á redonda.

			Os dragalianos tiveran que diversificar os lugares de adquisición porque acaparar todas aquelas provisións nas tendas da vila podía resultar perigoso. Para sortear a curiosidade das caixeiras, escudárase en supostas excursións organizadas pola ANPA do instituto ou unha ficticia asociación veciñal, nunha proba ciclista, nunha liguiña de fútbol, nun torneo de tenis… Pero chegou un momento en que xa non sabía que proba deportiva inventar para encher o carro de comida.

			—Ninguén dixo que sacar adiante unha estirpe de dragóns fose resultar doado –bromeaba Cortiñas cada vez que a muller reclamaba a súa colaboración.

			O policía, ante todo un cabaleiro de Dragal, acompañábaa sempre onde fose preciso, facíase cargo de todos os gastos da Fraternidade e axudáballe a transportar as bolsas ata a improvisada despensa que instalaran nun discreto alpendre da vella casa familiar.

		

	
		
			CAPÍTULO 2

			CHOIVA DE ESTRELAS

			A primeira estrela fugaz atravesou o ceo e o seu reflexo escintilou nunha bágoa. Asomada á fiestra do seu cuarto, a moza limpou a pegada da súa tristura co dorso da man.

			—Mónica, aínda estás en pé?

			A rapaza dubidou un intre antes de responder á súa nai, que agardaba as súas verbas dende o outro lado da porta. Se mantiña o silencio, non tería oportunidade de saír da casa aquela noite.

			—Si, mamá. Estou tentando ver as Perseidas, pero coas luces da rúa resulta imposible albiscar nada no ceo.

			Embutida nunha folgada bata de verán, unha muller entrada en carnes materializouse na escuridade do cuarto.

			—Se eu tivese a túa idade, a estas horas estaría na praia coas miñas amigas, sen pegar ollo para non perder detalle desta noite tan fermosa. Non tiñas plans para saír?

			Amigas… plans… saír…

			Mónica improvisou.

			—Si, falamos diso, pero…

			Custáballe un mundo mentirlle á súa nai, pero estaba obrigada a agochar o seu segredo.

			—Esqueceuche pedir permiso, claro –quixo adiviñar a muller.

			A filla reprimiu as bágoas para non delatarse.

			—Esqueceume, si.

			Gloria achegouse á fiestra e acariñou o rostro da súa filla, tan semellante ao seu malia a diferenza de idade. O contacto provocou a reacción de pequenas escamas invisibles baixo a epiderme humana, pero a nai de Mónica non se decatou.

			—Ía comentárvolo á hora de xantar, pero papá púxose a falar dos problemas que tiña no traballo e non me pareceu o mellor momento –improvisou–. E logo xa non volvín lembrarme.

			A muller fixou a ollada na esfera do reloxo. Polo que escoitara nas noticias, a maior choiva de estrelas produciríase en pouco máis de media hora. Aínda estaban a tempo.

			—Imaxino que as túas amigas deben levar un anaco agardando por ti. Veña, viste algo de abrigo, colle as chaves e sae sen facer ruído. Se mañá o teu pai pregunta algo, lembra que me pediches permiso hai días. Polo menos unha semana –sorriu, chiscando un ollo.

			A moza non se fixo de rogar. 

			Nun visto e non visto mudou a roupa que vestía, botou unha chaqueta ao lombo e enrodelou un pano no pescozo. Aquela noite de agosto estaba moi agradable pero non había que confiarse nas boas temperaturas. Unha traizoeira corrente de aire podía traducirse axiña nun incómodo arrefriado. Sobre todo se, como imaxinaba a súa nai, pensaba achegarse aos areais.

			Pero Mónica non tiña amigas coas que ir á praia nin había ninguén esperando por ela.

			Aínda así, botou un xogo de chaves ao peto e despediuse cun bico. Baixou as escaleiras e botouse a andar con paso áxil, sabéndose observada ata que se perdeu no fondo da rúa.

			Nese intre a dragaliana precisaba afastarse da vila, saír ao campo aberto e reencontrarse co Universo. Sempre lle agradara a natureza pero nos últimos meses, dende que comezara a xestar aquel ser máxico que medraba no seu ventre, a súa conexión persoal co cosmos acadara unha dimensión inesperada. Ben, en realidade acadara diversas dimensións que a moza aínda apenas comezara a explorar.

			A necesidade de manterse en alerta na vida real non llo permitía.

			Aquela noite, como adoitaba acontecer cada ano en agosto, o verán galego agasallaba ao observador paciente co fermoso espectáculo da choiva de Perseidas. Pouco importaba que aquelas bágoas de San Lourenzo fosen en realidade as estelas da combustión de centos de partículas de po que se desintegraban ao atravesar a atmosfera a gran velocidade. O fermoso era seguir a súa efémera traxectoria e soñar.

			Mónica puido intuír o voo dos dragóns na contorna dos cantís e sentiu a chamada do seu sangue mutante. Mais, no canto de unirse aos seus compañeiros, optou por enfilar o camiño da Poza da Moura. Aquel era o único lugar do mundo no que se sabía protexida de olladas indiscretas, así que seguiu a senda que o luar lle propoñía.

			Aquela corredoira resultáballe xa tan coñecida que non tiña medo de extraviarse na noite. Mónica camiñou baixo o ceo de estrelas fugaces seguindo o seu instinto, entre leiras plantadas de leitugas, fabas, cebolas, pementos e tomates que os veciños cultivaban para o consumo propio da familia ou vender no mercado local.

			Axiña atopou, a carón do río, o vello bidueiro marcado polo pai de Hadrián a punta de navalla para lembrarlle o camiño a seguir. Xa estaba preto e podía sentir o rumor da fervenza.

			Na Poza da Moura, escondido entre a vexetación, o río loitaba contra as rochas para afundirse despois na terra, remansar e continuar a súa andaina ata o mar. Baixo a luz das estrelas non era posible percibir a exuberancia da vexetación que protexía aquel lugar máxico, e moito menos imaxinar o segredo que ocultaba unha das tres pequenas lagoas agochadas pola fraga.

			As súas augas quentes, procedentes do inframundo, eran en realidade unha das portas de acceso á cripta de Dragal. Pero esta noite Mónica non tiña intención de somerxerse nelas.

			Deitada sobre a herba, no mesmo lugar no que Hadrián e ela materializaran o seu amor, a moza observou unha pequena estela que xurdiu na constelación de Perseo e aproveitou para pedir un desexo que lle parecía imposible de cumprir.

			O soño do dragón non pode converterse nun pesadelo que destrúa as nosas vidas. Vou pechar os ollos con forza e, cando volva abrilos, volverei ser humana e todo isto rematará para sempre.

			Co rostro mollado nas bágoas de San Lourenzo, a dragaliana mergullouse nos recordos. Naquel intre podía lembrar cada detalle dende a chegada do seu mozo á vila. O traslado familiar producírase apenas un ano antes, despois da morte do pai de Hadrián. Máis adiante, mediado o curso, aquel estraño rapaz, sempre solitario e triste, convertérase no seu compañeiro por imperativo do profesor de literatura. O novo da clase e a chapona non tiñan outros amigos cos que relacionarse no instituto.

			Malditos poetas do romanticismo!

			O mozo reveláralle a existencia de Dragal cando lles impuxeran realizar xuntos un traballo daquela materia. O seu compañeiro, que falaba ás agochadas co dragón de pedra situado na fachada da igrexa de San Pedro, tiña un medallón de metal en estado vivo que lles abriría as portas dun universo descoñecido. Aínda lembraba, palabra por palabra, a discusión que tiveran na casa de Hadrián por aquel motivo.

			—Mira… esta mañá contáchesme unha historia de ciencia ficción para xustificar a túa ausencia dunha clase na que tiñamos que presentar un traballo conxunto que non fixemos. Semellaba un conto chinés, mais quixen crer nas túas palabras. Esta tarde estivemos a traballar xuntos na túa casa e todo foi fantástico, pero agora fágoche un comentario sobre o medallón do teu conto… e xa non somos compañeiros nin hai confianza! Ben, foi un pracer facer deberes contigo… E non me chames cando esteas noutra, graciñas!

			Fora entón cando o mozo accedera a amosarlle o seu cuarto por vez primeira. Xuntos subiran os dezaoito chanzos de escaleira sen imaxinar que aquela decisión transformaría as súas vidas para sempre… Porque na habitación, Hadrián gardaba un obxecto máxico cun poder do que ninguén era consciente naquel intre.

			Só con pensar no medallón, a pel de Mónica reaccionaba como se volvese sentir o seu tacto, frío e quente a un tempo. A primeira vez que ela o tivera nas mans, fregara a súa superficie contra a tea vaqueira do pantalón para sacar brillo ao metal de cores indefinidas que por momentos irradiaban fulgores estraños. Ao coller a peza polo canto, entre os dedos polgar e corazón, puidera xirala e observar as imaxes do dragón reproducidas na súa cara e no anverso.

			O seu tacto, que imitaba o efecto dun recubrimento de escamas, era semellante ao do uróboros que agora ela tiña tatuado na pel do pulso. E, como ela, todos os cabaleiros e damas da Fraternidade de Dragal estaban marcados con aquel sinal indeleble.

			Pero o descubrimento do medallón apenas fora o principio daquela tolería con alicerces nunha profecía milenaria. Se o vello párroco, don Xurxo, non puxera nas súas mans o antigo manuscrito de frei Paulo de Misteri…

			Don Xurxo… Maldito traidor!

			Fora naquel libriño sobre a Historia da Igrexa de San Pedro onde atoparan a primeira noticia da existencia das catacumbas.

			Estes corredores soterrados, que os primeiros cristiáns destinaban á celebración dos divinos Oficios e para dar sepultura aos seus defuntos, ocupan media legua ao redor do templo. As criptas comunican entre si, existindo pasadizos illados con acceso independente. Nos muros laterais dos corredores, de pouco máis de dous cóbados de ancho e catro de alto, ábrense nichos e sepulcros. Amplíanse estas galerías para formar os cubículos nos que celebraban os oficios e custodiaban reliquias. Algunha destas criptas aínda conserva o altar.

			Mónica mantiña agochado aquel vello manuscrito no seu cuarto, xunto con outros libros que daban conta da existencia dunha milenaria fraternidade de cabaleiros adepta á maxia do dragón. A Orde de Dragal construíra un templo no que protexera aquel segredo milenario, ao que eles puideran acceder grazas á inestimable intervención do ancián crego.

			Don Xurxo… Xa pode podrecer no inferno!

			A moza tentou afastar da mente as imaxes do párroco de San Pedro que comezaron a amorearse na súa mente, enchendo os recordos dun acentuado recendo a mazás reinetas. Mais todos os recordos que lle viñan á mente estaban, dun xeito ou doutro, relacionados co vello sacerdote: el fora o seu guía no descubrimento da Orde de Dragal e das catacumbas. El fora o seu cómplice na ocultación do pasadizo ao denunciar un falso roubo na igrexa para desacreditar a versión de Brais. El fora o seu único amigo cando Hadrián sufrira a mutación xenética que estivera a piques de custarlle a vida. El fora a única persoa en quen confiaran os seus segredos, convencidos de que se trataba dun dos sete cabaleiros do dragón. El…

			Don Xurxo… Miserable!

			A dor pola traizón daquel home, que estivera a piques de matar a Hadrián para sacrificar o dragón que este levaba dentro, nunca tería cura. Aquel canalla conseguira reunir a Fraternidade de Dragal co único obxecto de destruíla para sempre e deste xeito imposibilitar o cumprimento da profecía.

			Chegará o día en que o fillo do dragón recupere o poder arrebatado ao seu pai e libere as forzas telúricas…

			Pero o que conseguiu o vello párroco de San Pedro, ademais de perecer no intento, foi precipitar os acontecementos que os devanceiros deixaran escritos moitos séculos atrás.

			Chegará o día en que o fillo do dragón…

			Mónica pousou as mans sobre o ventre e puido sentir o rumor feble duns latexos.

			O fillo do dragón…

			Os recordos amoreáronse nas bágoas, puxando por verterse para tentar desaparecer. Pero as imaxes do seu mozo abrazado a outra rapaza regresaban unha vez e outra para torturala.

			O fillo do traidor!

			Ela nunca imaxinara que a esgazadura da alma podía ocasionar semellante dano. O ser que Mónica estaba a xestar era o resultado do seu amor por Hadrián, pero el…

			A moza sacudiu con forza a cabeza, como se deste xeito puidese librarse do sorriso triunfante da lercha e manipuladora Andrea. Do seu sorriso e das lembranzas de todo o dano que sufriu despois de descubrir a traizón.

			Non podes confiar en ninguén. Nunca máis!

			Pero aquela carga que levaba no seo era demasiado grande para soportala soa. Talvez por iso permitira o achegamento de Brais. E iso que, apenas unhas semanas antes, ninguén podería imaxinar semellante posibilidade. Aquel rapaz convertérase nun verdadeiro pesadelo para eles, como tamén o fora con outros alumnos do instituto de secundaria. Persecucións, acoso, celadas… 

			—Ao principio era divertido.

			—Divertido?

			—Si, era un xogo. Como perseguir lagartas no muro da reitoral.

			—Lagartas… 

			—Ben, xa sei que non é o mesmo, pero…

			Brais, que por algunha estraña confabulación dos astros tamén resultara ser un herdeiro da estirpe de Dragal, non tivera reparo algún en facerlle aquela confesión. 

			—Lagartas, nós? Es un merdán, sabes? Fixéchesnos a vida imposible, destruíches San Pedro… A ti non che importa a xente, verdade? Non che importa ninguén máis ca ti!

			O recordo debuxou un triste sorriso no rostro de Mónica. Por moito que o intentaba, a escena que viviran os dous no río non se lle ía da cabeza. Aquel día non debera faltar ás clases no instituto, e moito menos con semellante compañía. Pero nese intre a man tendida de Brais convertérase na única luz no medio das tebras nas que estaba afundíndose. E o seu bico, inesperado, chegara cunha declaración de lealdade que tampouco agardaba.

			—Tranquila. Todo iso xa pasou e agora… Agora eu non che vou fallar!

			A moza levou a man aos beizos, como se aínda puidese sentir a calor daquel bico prohibido. Porén, os seus dedos enredáronse na cicatriz invisible que, sobre o labio superior, gardaba memoria do accidente. E así, de súpeto, a súa boca volveu encherse do intenso sabor do sangue.

			—Mónicaaaaa!!!

			A moza apenas sentira o impacto contra a defensa do todo terreo. O seu corpo voara sobre o vehículo e, cando caera sobre o pavimento, o berro de Hadrián perdérase na escuridade. Semellante golpe sería mortal para calquera e a propia Mónica decatárase de que a súa fuxida remataba alí. O dano dos ósos rotos amortecera a intensa dor da alma crebada e ela deixárase arrastrar ás tebras. Mais cando todo semellaba disposto para emprender a última viaxe, Cortiñas levouna de volta ás catacumbas.

			—Debemos regresar todos xuntos para cumprir a profecía.

			—E se morre no camiño…!?

			—Aquí non vai morrer ninguén!

			Só un milagre podería mantela no mundo dos vivos. Un milagre ou a solución máxica que o alquimista levaba no peto: unha das sete pingas de sangue de dragón que, seguindo as fórmulas máis secretas dos seus devanceiros, conseguira destilar no seu laboratorio.

			Dragal, surge et sta in excelso

			Excita potentiam tuam et veni

			Ostende nobis faciem tuam, draco

			Co recordo agromaron no rostro de Mónica pequenas escamas que teceron unha nova pel de réptil sobre as marcas ocultas do accidente. A moza deixou que o sangue dragaliano fluíse libre nas súas veas e as súas pupilas adoptaron axiña a aparencia converxente dos ollos dos ofidios. A pel máxica tamén se estendeu sobre o seu corpo a gran velocidade. No seu ventre, un pequeno ser perfecto axitou as súas diminutas ás etéreas.

			Érguete, Dragal, e elévate.

			Ostenta o teu poder e ven…

			A dragaliana desprendeuse da roupa. Ao réptil alado en que ía converterse non lle servía a súa talle de pantalón, así que deixou as prendas dobradiñas sobre un penedo para recuperalas cando volvese precisar delas.

			Logo deitouse sobre a herba para permitir que o dragón medrase en liberdade. Primeiro os seus brazos e pernas habían converterse en poutas, despois medraríanlle as ás…

			Veña, tenta relaxarte. Seguro que desta vez non che vai doer tanto.

			A rapaza respirou fondo e agardou que o seu desexo, prendido na estela dunha bágoa de San Lourenzo, se cumprise. Non era doado controlar as convulsións que sacudían o seu corpo mentres medraba de tamaño. O medo inconsciente que atenazaba cada célula no seu intento de frear o proceso provocáballe máis dor do debido.

			Érguete, Dragal, e elévate. 

			Ostenta o teu poder e ven…

			No decurso dos días, varias semanas xa, Mónica fora asumindo a súa nova natureza dragaliana. Mais o enorme tamaño que chegaba a acadar o dragón dificultaba os seus movementos naquel mundo ideado para os humanos. Outro problema a resolver.

			—É como se me puxesen a conducir un tráiler ou manexar un avión de pasaxeiros… E só teño a licenza do ciclomotor! –confesáralle a Brais nunha tarde de confidencias.

			—Iso pásache porque aínda tes pouca práctica. Terías que vir con nós!

			Mónica rexeitaba a invitación unha vez e outra. Estaba segura de que saír a voar aos cantís cos demais dragalianos era o que menos lle conviña. Podía sentir a chamada do seu sangue, pero dende que se completara a mutación cortara todo o contacto con eles.

			É o máis seguro para manter o teu segredo. Para gardar o teu fillo. Para todos.

			Náuseas, mareos… Entre o embarazo e as mutacións, non tiña estómago. Aínda así, Mónica seguiu repetindo o esconxuro ata que a lingua bífida e retráctil do dragón afogou a ladaíña. Perdida a aparencia humana, o ser resultante remexeuse no chan e bisbou. Nas costas xurdiron uns vultos que darían lugar a uns estraños apéndices recubertos de escamas.

			Erguéndose sobre as poutas traseiras, o dragón rematou de estender as novas extremidades baixo as estrelas e as súas ás recubertas de plumas escintilaron cun fermoso brillo azul.

		

	
		
			CAPÍTULO 3

			PREDICIÓNS NA NOITE

			Carme percibiu a vibración da cafeteira e apagou o lume en canto a escura beberaxe acadou o punto de ebulición. A aquelas horas da madrugada o que menos lle conviña era tomar outro café, e menos no seu actual estado de nervios. Pero serviuse unha cunca ben cargada á que engadiu unha boa culler de azucre.

			Logo, en canto sentou á mesa, volveu observar a esfera do reloxo. Aínda non transcorreran trinta segundos dende a última vez e a noite estábaselle a facer eterna. Así acontecía dende que Iria Fariñas fixera soar a bucina do seu todo terreo ás portas da casa. Era o sinal establecido para recoller o seu fillo.

			—Hadrián, vai con coidado e non fagas tolerías –pregoulle.

			—Seguro que non queres acompañarnos?

			A muller rexeitou a idea, como levaba facendo todas e cada unha das noites dende o fatídico solsticio de verán.

			Aquela madrugada, na cripta do dragón, as damas e cabaleiros que conformaban a Fraternidade de Dragal recibiran unha herdanza xenética que supuxera a súa completa transformación nuns poderosos seres híbridos de natureza máxica. Ela nunca desexara semellante metamorfose. Nin para ela, nin para o mozo que arestora sucaba os ceos transformado nunha imposible especie de réptil voador.

			Pero aquela profecía…

			Chegará o día en que o fillo do dragón recupere o poder arrebatado ao seu pai e libere as forzas telúricas…

			Carme deixou que a súa ollada vagase no alén da fiestra. A través do vidro apenas podía entrever a noite pero ela sabía o que estaba a suceder nos cantís. Grazas ás facultades que lle conferira aquela mutación, a súa mente podía funcionar coma un radar. Se se concentraba o suficiente, podía detectar a posición exacta do seu fillo e compañeiros.

			Hadrián, Cortiñas, Iria, Brais…

			Os dragalianos confiaban en que ninguén seguiría as súas evolucións aéreas naquela zona da costa, afastada da vila e case inexpugnable pola noite. Pero Carme era capaz de presentilos e iso provocáballe un certo desacougo. E se alguén máis os descubría?

			Non, será mellor que non penses niso!

			A idea de faceren aqueles voos de adestramento fora do policía. Cortiñas devecía por descubrir o alcance dos poderes máxicos que lles conferira a mutación.

			—A nosa metamorfose en dragóns é un fito do que non temos ningún precedente. Descoñecemos as facultades físicas e mentais que podemos desenvolver.

			Carme rexeitara a idea de acompañalos dende o primeiro minuto.

			—E que pensas facer, saír de madrugada a facer prácticas de voo?

			—A nosa natureza deunos ás e os rapaces devecen por desenvolver estas novas facultades. Non convén que experimentemos cada quen pola nosa conta.

			A muller intuíu a ansia de Cortiñas por liberar o dragón que levaba dentro e advertiu o perigo, pero debía recoñecer que tiña parte de razón. Os adolescentes precisaban dun guía naquel tránsito cara ao descoñecido.

			—Xa… Hadrián e Brais estarán encantados.

			O seu acompañante torceu o xesto. Non era a resposta que agardaba dela.

			—Os mozos, seguro. E ti?

			Carme gardou silencio. Ela nunca quixera formar parte daquela Fraternidade, nin por todos os poderes máxicos do universo. Pero non podía confesarllo ao policía, así que eludiu responderlle.

			—E Iria… Propuxéchesllo a ela?

			—Tamén virá con nós –improvisou o home–. Xa está falado.

			O nome de Mónica quedou pendurado do silencio. Nin Carme quixo preguntar nin Cortiñas se atreveu a mencionala. O acontecido na cripta do dragón durante a noite de san Xoán quedara escrito a lume na memoria dos dragalianos.

			Dragal, surge et sta in excelso

			Excita potentiam tuam et veni

			Ostende nobis faciem tuam, draco

			Unha ferida mortal, unha pinga de sangue, un conxuro…

			Carme aínda non conseguira asimilar todo o acontecido naquela tráxica madrugada. Ninguén agardaba que se producise o fatídico accidente no que a moza estivera a piques de morrer, nin que o cabaleiro alquimista tivese que conxurar os poderes agochados nas tebras para mantela con vida, nin que o espírito do dragón se materializase naquela nova estirpe con semellante forza.

			Chegará o día en que o fillo do dragón…

			A nai de Hadrián sorbeu un último grolo de café e volveu erguerse da cadeira para servir outra cunca quente. Ao lembrar a profecía recordou a intuición que tivera con respecto á amiga do seu fillo, na visita que Mónica fixera á súa casa na véspera de san Xoán. A idea de que a adolescente podería estar encinta fixéralle mudar a súa determinación de ignorar a chamada da Fraternidade.

			—Carme, por favor… Ten que vir connosco! –pregáralle a rapaza aquela tarde–. Esta noite, na cripta, a estirpe de Dragal terá unha última oportunidade. A profecía fala do número máxico dos sete. Se non pechamos o círculo, o fillo do dragón…

			Con aquela petición desesperada rematou a última conversa e xa non tiveran outra oportunidade de volver falar. Apenas unhas horas despois, nas entrañas da terra, os dragalianos cumpriran cos seus designios ao recibiren o seu bautismo de sangue.

			Axiña que recuperou a súa condición humana, Carme tentou achegarse a Mónica. Sorprendeulle que a moza non amosase secuelas do atropelo que sufrira. As mazaduras do rostro, as feridas das mans, a contusión do peito, as mancaduras das pernas… Semellantes feridas deixarían marcas en calquera persoa!

			Na pel da rapaza non puido apreciar o mínimo sinal, mais a luz que noutrora alumeaba o seu rostro desaparecera por completo.

			—Miña nena, estás ben?

			A moza ignorou a súa chamada e, protexida polas sombras, afastouse do grupo para vestir a súa roupa lonxe das olladas dos demais.

			Despois, dende que os dragalianos abandonaran a cripta e regresaran ás súas casas, Mónica non deu máis sinais de vida. Nin volveu visitar a Hadrián, nin contactou con outros membros da Fraternidade, nin se deixou ver pola rúa.

			Carme fixou a ollada na súa cunca de porcelana, como se as respostas puidesen agocharse no fondo. Cando era nena, na aldea coñecera unha vella curandeira que recompoñía ósos e tiña a facultade de ler o futuro nos pousos do café.

			Ler o futuro nos pousos do café? Seguro! Quen pode dar crédito a semellante argallada?!

			Aquela meiga convidaba os seus clientes a beber unha cunca do amargo café de pota que preparaba no lume da lareira e que coaba cun vello calcetín de cor indefinida. Rematada a beberaxe, o visitante tapaba a cunca cun pratiño e dáballe a volta. A vella descubría os pousos, murmuraba unha ladaíña inintelixible e desvelaba o sentido do oráculo.

			Se cres na maxia, toma esta cunca e deixa que o dragón fale por ti.

			Carme axitou os restos do seu café sen atreverse a seguir o tentador xogo. Nas últimas semanas xa tivera maxia abondo na súa vida, como para dedicarse tamén a ler o futuro. Pero ao final decidiuse.

			A quen pode facerlle dano que ti interpretes esta borralla?

			Carme pechou os ollos para matinar a pregunta que lanzar ao oráculo. A súa mente encheuse de rostros e imaxes. O seu fillo Hadrián e Mónica, o seu amigo Brais, Cortiñas e Iria… Carme quería saber moitas cousas e buscou respostas imposibles no fondo da cunca. Os símbolos que atopou semellaban claros e ben definidos. Unha casa, un paxaro, un triángulo, unha serpe… Mais ao xirar o recipiente, a serpe devorou o paxaro e transformouse nun dragón.

			Vaites!

			A muller axitou a cunca e deixouna caer no vertedoiro, abriu a billa e deixou que correse o auga ata verter por fóra. Se o futuro dos dragalianos estaba escrito naqueles pousos de café, Carme xa non quixo saber máis.

		

	
		
			CAPÍTULO 4

			ALMAS PERDIDAS

			O párroco de San Pedro fixou a ollada no home de mediana idade que o miraba con severidade dende o outro lado do espello. A sotana negra que vestía intensificaba a palidez cadavérica do seu longo rostro, no que destacaban unhas profundas olleiras.

			Este aspecto fantasmagórico fixera que, ao pouco de facerse cargo de freguesía, os nenos da catequese desen en alcumalo o vampiro. Don Miguel escoitaba as burlas infantís ás súas costas, apreixaba os puños e agochaba o crecente malestar que lle producían. Cunha misión secreta que cumprir e o edificio da igrexa en absoluto estado de ruína, non podía permitirse que as mofas dos cativos se convertesen nunha das súas preocupacións.

			E así, o sacerdote ensaiou o sorriso de cartón pedra co que abandonaba a reitoral cada xornada, disposto a reunirse cos escasos fregueses que se congregaban no seu adro para asistir á primeira misa do día. A muller do sancristán dispuxera un pequeno altar para celebrar os oficios no exterior da casa do crego durante o estío, mentres o clima o permitise. Cada mañá, a vella Inocencia instalaba o sagrario nunha mesa pregable que adornaba con flores e candeas. Ao seu carón dispoñía o atril para as lecturas e un micrófono sen fíos conectado a un sistema de megafonía cun altofalante made in China, servizo máis ca suficiente para as oito ou dez beatas que adoitaban acudir a diario.

			Mentres non rematasen as obras de restauración da vella igrexa de San Pedro, don Miguel tamén prefería oficiar as misas dos sábados pola tarde e os cultos dominicais no mesmo adro. Nun alpendre da reitoral gardábanse unhas ducias de cadeiras de plástico das que os asistentes, nestes oficios bastante máis numerosos, podían botar man para oír misa dun xeito máis cómodo. En caso de choiva sempre estaban a tempo de trasladarse ao pavillón de deportes.

			O sacerdote fora chamado polo bispado para facerse fronte da parroquia ao pouco do voraz incendio que estivera a piques de borrar a curiosa arquitectura de San Pedro da face da Terra. O lume, a todas luces provocado, ocasionara graves danos estruturais no edificio. A derruba de parte do tellado e a caída de varias imaxes da fachada eran os máis evidentes. No interior, as lapas consumiran dous retablos completos coa súa imaxinería gótica. Ademais de enfeluxar a pedra, o fume tamén escurecera os frescos medievais.

			A restauración da vella igrexa convertérase nunha prioridade para don Miguel, sobre todo dende que descubrira que San Pedro agochaba unhas catacumbas que talvez poderían servir de acceso ao mítico templo dun milenario dragón custodiado pola lendaria Orde de Dragal.

			O rumor duns pasos sobre o grixo alertouno da presenza de alguén no exterior da súa vivenda. O párroco dedicou unha última ollada de aprobación ao seu reflexo e comprobou a hora no reloxo. 

			Vaia, hoxe Inocencia madrugou moito.

			O timbre resoou no corredor unha, dúas, tres veces.

			Xa vou muller, xa vou!

			O crego xa tiña a man sobre o pomo da porta cando sentiu unha voz masculina. 

			—Don Miguel, está vostede na casa?

			Prudente, freou o impulso de responder e ollou pola mira. A través do burato puido intuír, tras unha morea de cartafoles e varios rolos de planos de gran tamaño, a figura do arquitecto encargado da restauración de San Pedro.

			Mateo?

			O mestre Mateo Escolante fora o experto de Patrimonio designado para dirixir os traballos na igrexa, que estaban a realizarse nun tempo récord grazas ao empeño do bispado. O empeño do bispado e os seus diñeiros, xunto cos cartos recadados nunha exitosa gala benéfica na que participaran as principais estrelas da televisiva Operación Triunfo.

			Por consello do propio Escolante, os responsables diocesanos non dubidaran en contratar unha empresa de prestixio con experiencia demostrada en restauracións anteriores. Na rehabilitación, o mestre Mateo decidiu primar o emprego dos materiais máis compatibles co conxunto histórico de San Pedro, utilizando técnicas tradicionais e actualizadas. O resultado xa superaba as expectativas máis optimistas.

			Sen delatar a súa presenza, o sacerdote dedicou uns segundos a observar o arquitecto. O visitante semellaba nervioso e, polo seu aspecto desaliñado, non debera durmir moito aquela noite.

			Aquel home dera en ser un tipo un tanto estraño. Dende que se iniciaran os traballos de restauración, apenas intercambiara catro verbas de cortesía con don Miguel. E iso que fora o propio párroco quen lle insinuara a existencia dunhas catacumbas soterradas baixo a igrexa. Un descubrimento de semellante calibre debería resultar abondo para que un profesional ávido de recoñecemento coma o mestre Mateo lle prestase máis atención pero, para sorpresa do crego, non foi así. O ruxerruxe que xerara na vila a aparición daquela fenda no pavimento da igrexa non tardou en sufocarse e axiña morreu o conto.

			Dende entón os dous homes non volveran falar do asunto, por moito que don Miguel lamentase en privado que as obras de restauración non chegasen nunca a deixar os túneles ao descuberto.

			Así que aquela temperá visita de Escolante resultaba máis que inesperada. O aguillón da curiosidade impulsou ao párroco a abrir a porta.

			—Bos días –saudou–. Que lle trae pola miña casa a semellantes horas?

			O arquitecto murmurou unha desculpa e amagou un sorriso.

			—Xa sei que é un pouco cedo para recibir visitas e entendería que non puidese atenderme, pero… Podería dedicarme uns minutos? Preciso falar con vostede.

			O párroco estudou o rostro preocupado do seu visitante.

			—Temos algún problema coas obras da igrexa? –sospeitou.

			Escolante dubidou un intre antes de responder.

			—Problema, o que se di problema, non. Pero hai un detalle que… Podo pasar?

			O sacerdote entornou a porta o suficiente para permitirlle o acceso á vivenda e pechouna de inmediato tras de si. Nunca lle agradara recibir visitas.

			Escolante chantouse no medio do corredor cos seus cartafoles e planos.

			—Terá vostede un sitio axeitado en que poida amosarlle isto? Un despacho, un cuarto de estar…

			Don Miguel disimulou o desagrado que lle producía aquela presenza e despois dun intre de dúbida guiou o visitante ata un pequeno salón que convertera no seu estudio particular. Naquela estancia conservaba innumerables libros, códices e documentos atesourados polo seu antecesor á fronte da parroquia, don Xurxo, que nos últimos meses estivera a revisar e catalogar con detalle. O crego pulsou a chave da luz e o resplandor azuído dun tubo fluorescente iluminou a estancia.

			—Teña precaución ao entrar e procure non mover nada do sitio –advertiu.

			—Si, perda coidado.

			Intimidado pola ollada severa do crego, Mateo buscou un lugar no que pousar o material que levaba consigo. Os estantes amosaban unha inxente acumulación de libros, incunables e manuscritos, nalgún caso amoreados en dobre fila. O arquitecto achegouse á cheminea e ollou ao seu redor, admirado do tesouro agochado na reitoral. Naquel cuarto ateigado non había moito espazo para pousar os seus planos, e moito menos sentar. Pola disposición da sala o único sitio libre, nun desgastado extremo do sofá, semellaba ser o recuncho favorito do párroco. Mateo non se atreveu a ocupalo.

			O propio sacerdote retirou os documentos, libros e cadernos que mantiña abertos sobre a mesa de braseiro, que colocou sobre o peitoril da fiestra nunha orde premeditada.

			—Ben, se quere explicarme o motivo da súa visita… –o crego mirou o reloxo–. Podo concederlle os cinco minutos dos que dispoño antes de oficiar a primeira misa.

			O arquitecto respirou devagar, tentando organizar as ideas. Logo dispuxo os planos da igrexa sobre a escasa xeografía da mesa circular. Sobre o papel trazou, en poucos minutos, o detalle dos traballos de restauración que se estaban acometendo en San Pedro.

			—Como sabe, nos últimos meses sometemos o edificio a unha intensa reparación estrutural. O primeiro propósito era deter a ruína da igrexa, consolidar a edificación… E acadado este obxectivo, chegounos o momento de protexer e recuperar a riqueza artística da igrexa, incluídos os elementos cromáticos que o fume fixo desaparecer no seu interior.

			Don Miguel asentiu. Ao longo do verán fora testemuña dos avances nas obras, que demostraban a eficiencia do equipo dirixido polo mestre Mateo. A nivel persoal sorprendéralle a súa gran sensibilidade e notable dominio do oficio.

			Agora os traballos estaban a piques de entrar nunha nova fase, pero o párroco non tiña tempo nin ganas de asistir a unha explicación técnica a aquelas horas da mañá e sen almorzar aínda.

			—Si, moi ben, moi ben, paréceme todo estupendo –cortou–. Non quixera resultar descortés, mais non poderiamos falar de todo isto en calquera outro momento? Dende logo, eu teño outras prioridades ás que atender e, se non me necesita…

			O párroco fixo o xesto de retirar os planos dispostos sobre a mesa pero o arquitecto detivo a súa man a tempo de evitalo. Unha sombra cruzou o rostro de Escolante.

			—Non son home de visitas de cortesía, vostede debería sabelo. Se estou aquí é, precisamente, para pedirlle a súa axuda. 

			O crego fitouno sorprendido.

			—Vaites… E iso?

			O arquitecto respirou fondo.

			—Preciso recuperar a alma de San Pedro.

			Don Miguel dedicou unha longa ollada ao visitante.

			—A alma… da vella igrexa?

			Mateo asentiu.

			—A alma de San Pedro está na súa orixe, nas arquitecturas dos diversos estilos que se foron transformando ao longo das centurias, en todas as almas que transitaron o lugar no decurso da historia… Vostede díxomo o primeiro día: para restaurar por completo un templo coma este, hai que coñecer os seus segredos.

			Don Miguel gargarexou.

			—Así é, pero non vai ser tarefa doada porque a igrexa que hoxe coñecemos apenas garda trazas do primitivo templo visigótico construído neste lugar polos primeiros cristiáns que poboaron estas terras. San Pedro tamén tivo os seus séculos escuros.

			—Iso xa o comprobamos durante os traballos de restauración: O actual edificio ergueuse sobre os entullos doutra antiga igrexa

